Imtella' Diċembru 8, 2021 Olaf Scholz illum jinħatar uffiċjalment bħala l-kanċillier il-ġdid tal-Ġermanja. Scholz qed jieħu t-tmun tal-pajjiż f'idejh minn Angela Merkel, li kienet ilha kanċillier tal-Ġermanja għal sittax-il sena. Scholz qed imexxi gvern b'koalizzjoni bejn tliet partiti. Il-parlament Ġermaniż, fejn il-koalizzjoni ta' Scholz għandha l-maġġoranza, ivvota biex japprova l-kariga tiegħu, b'395 vot kontra 303. Il-Gvern huwa ffurmat mill-partit tas-soċjal demokratiċi, il-partit tal-ħodor u l-partit tad-demokratiċi ħielsa. Scholz għandu 63 sena, u rebaħ l-elezzjoni f'Settembru li għadda. Huwa kien viċi-kanċillier wara Merkel u allura dan qed ikun meqjus li se jassigura kontinwità fit-tmexxija li kellha Merkel. Wara l-vot fil-Parlament, Scholz mar jiltaqa' mal-President, Frank Walter Steinmeier biex jinħatar uffiċjalment kanċillier tal-Ġermanja.